*Төсөл*

МОНГОЛ УЛСЫН ИХ ХУРЛЫН ТОГТООЛ

2022 оны ... дугаар Төрийн ордон,

сарын ...-ны өдөр Дугаар .... Улаанбаатар хот

**“Шинэ сэргэлтийн бодлого”-ын хүрээнд хэрэгжүүлэх хөгжлийн**

 **төсөл, арга хэмжээг эрчимжүүлэх тухай**

 Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Өрийн удирдлагын тухай хуулийн 6 дугаар зүйлийн 6.2.3 дахь заалт, 35 дугаар зүйлийн 35.2 дахь хэсгийг тус тус үндэслэн Монгол Улсын Их Хурлаас ТОГТООХ нь:

1.“Шинэ сэргэлтийн бодлого”-ын хүрээнд нийслэл Улаанбаатар хотод хэрэгжүүлэх хөгжлийн төсөл, арга хэмжээнд шаардагдах хөрөнгө оруулалт, санхүүжилтийн эх үүсвэрийг бүрдүүлэх зорилгоор нийслэлийн суурь зарлагад авто замын түгжрэлийг бууруулахад зарцуулагдах 420.0 тэрбум хүртэлх төгрөгийг 2032 он хүртэл тусгахыг Монгол Улсын Засгийн газар /Л.Оюун-Эрдэнэ/-т даалгасугай.

2.“ Шинэ сэргэлтийн бодлого”-д тусгагдсан “Тулгуурт гүүрэн байгууламж бүхий нийтийн тээврийн үйлчилгээ нэвтрүүлэх төсөл”-ийн эхний ээлжийн шугамын санхүүжилтийг шийдвэрлэхэд шаардлагатай 510.0 сая ам.доллар, болон “Тавантолгой дулааны цахилгаан станц төсөл”-ийн бүтээн байгуулалтын ажилд шаардагдах 565.0 сая ам.доллартой тэнцэх хэмжээний зээлд Засгийн газрын өрийн баталгаа гаргахыг Монгол Улсын Засгийн газар /Л.Оюун-Эрдэнэ/-т зөвшөөрсүгэй.

Гарын үсэг

**ТАНИЛЦУУЛГА**

**1. Тулгуурт байгууламж бүхий Улаанбаатар хөнгөн галт тэрэгний 1 дүгээр шугам**

**1.1. Төслийн тухай ерөнхий мэдээлэл:**

Мэргэжлийн байгууллагуудын хамтран хийсэн “Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төслийн (LRT буюу Light Rail Transit)-ийн техник, эдийн засгийн үндэслэл (ТЭЗҮ)-ийг 2022 оны 03 сарын 31-ний өдөр хүлээн аваад байна. ТЭЗҮ-д тусгагдсаны дагуу хөнгөн галт тэрэгний нийт замын урт нь 49.4 км ба 3 чиглэлийн шугамтай байхаар төлөвлөгдөж байна. Үүнээс нэгдүгээр шугам нь 18.1 км хоёр урсгалтай тулгуурт байгууламж бүхий суурь бүтэц (гүүрэн хэсэг нь 13.6 км, газар дээрх хэсэг нь 4.5 км), вагон депо, инженерийн барилга байгууламж, дохиолол холбоо, удирдлага зохион байгуулалтын нэгдсэн төвтэй байх бөгөөд төмөр замын царигийн өргөн нь олон улсын стандартын дагуу 1435 мм, манай орны цаг уурын нөхцөлд тохирох хөдлөх бүрэлдэхүүнтэй байх техникийн шийдэлтэй байна.

Нэгдүгээр шугам нь Буянт-Ухаа 2 хорооллоос эхлэн Нисэх-Яармагийн (Наадамчдын зам)-ын дагуу Чингисийн өргөн чөлөө, Үндэсний цэцэрлэгт хүрээлэн, зүүн дөрвөн зам, Сансарын тойрог хүртэл байхаар байгаа бөгөөд нийт 15 зогсоол болон 11 гүүрэн тулгуурт буудал, үүний 4 нь газрын түвшний буудал байхаар төлөвлөгдөж байна. “Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төсөл нь Улсын Их Хурлын 2021 оны 106 дугаар тогтоолоор батлагдсан “Шинэ сэргэлтийн бодлого”-ын хүрээнд хэрэгжүүлэх хөгжлийн төслийн нэг бөгөөд хөрөнгө оруулалтын арга хэмжээ, хөтөлбөрүүдэд тусгагдсан юм.

**1.2.Төслийнсанхүүжилт ба Засгийн газрын өрийн баталгаа гаргах хэрэгцээ, шаардлага:**

“Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төслийн санхүүжилтийн эх үүсвэрт баталгаа гаргах асуудлыг 2022 оны 04 дүгээр сарын 15-ны өдрийн Засгийн газрын ээлжит бус хуралдаанаар хэлэлцэж, Улсын Их Хуралд танилцуулж шийдвэрлэхээр үүрэг болгосон. Нийслэлийн Засаг даргын тамгын газраас 2022 оны 04 дүгээр сарын 15-ны өдрийн 01/1812 тоот албан бичгээр Засгийн газрын баталгаа гаргуулах хүсэлтийг ирүүлсэн. Төслийн бүтээн байгуулалтад шаардагдах эх үүсвэрийн зээлдүүлэгч тал, зээлийн нөхцөл одоогийн байдлаар тодорхойгүй байгаа бөгөөд Засгийн газрын өрийн баталгаа гаргуулагч болох “Улаанбаатар шинэ бүтээн байгуулалт” хязгаарлагдмал хариуцлагатай компанийг Нийслэлийн иргэдийн Төлөөлөгчдийн Хурлын 2022 оны 03 дугаар сарын 24-ний өдрийн 27 дугаар тогтоолоор үүсгэн байгуулж, дүрмийг баталсан бөгөөд 2022 оны 04 дүгээр сарын 15-ны өдрийн байдлаар хараахан байгуулагдаагүй /регистрийн дугаар олгогдоогүй/ байна.

 Энэхүү төслийн нийт төсөвт өртөг 926.1 сая ам.доллар байгаагаас 55 хувь болох 510 сая ам.долларын эх үүсвэрт Засгийн газрын өрийн баталгаа гаргахаар Улсын Их Хурлын тогтоолын төсөлд тусгагдсан. Засгийн газрын өрийн баталгаа гаргаснаар зээлийн эх үүсвэрийг шуурхай бөгөөд бага хүүтэйгээр авах боломж бүрдэж, төслийг төлөвлөсөн хугацаанд амжилттай хэрэгжүүлэх ач холбогдолтой юм. Нийслэл Улаанбаатар хотын зүгээс төслийн 1 дүгээр үе шатны санхүүжилтийн урьдчилгаа 15 хувь буюу 138.9 сая ам.долларыг олон улсын банк санхүүгийн байгууллагатай хамтран бүрдүүлэх бол үлдэгдэл санхүүжилтийг Нийслэл өөрийн орлогоос үе шаттай эргэн төлөхөөр төлөвлөж байна.

 Түүнчлэн санхүүжилтийн эх үүсвэрийг бүрдүүлэх зорилгоор нийслэлийн суурь зарлагад авто замын түгжрэлийг бууруулахад зарцуулагдах 420.0 тэрбум төгрөгийг 2032 он хүртэл тусгагдана гэж хүлээж байна. Авто замын түгжрэлийг бууруулахад зарцуулагдах энэхүү хуваарилалтын тодорхой хэсгийг “Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төслийн эхлэлийн хөрөнгийн санхүүжилт болон төсөл ашиглалтад орсноор үйл ажиллагааг тогтвортой явуулахад нийслэлээс олгох татаас хэлбэрээр ашиглагдана.

**1.3. Эрсдэлийн дүгнэлт:**

1.3.1. Санхүүгийн үйл ажиллагаанд учирч болзошгүй эрсдэл.

“Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төслийг хэрэгжүүлэхэд 926 сая ам.доллар шаардлагатай ба арилжааны нөхцөлтэй зээлийн хувьд зээлийн үндсэн төлбөр төлөх хугацаа 12 хүртэлх жил байхаар хүлээгдэж байна. Харин анхны хөрөнгө оруулалтыг нөхөх хугацаа нь 28 жил байхаар ТЭЗҮ-д тодорхойлогдсон.

Энэ тохиолдолд Өрийн удирдлагын тухай хуулийн 18.5.6-д “Засгийн газрын өрийн баталгаа бүхий зээллэгийн хөрөнгөөр хэрэгжүүлэх төсөл, арга хэмжээний хэрэгжих хугацаа нь түүнийг санхүүжүүлэх зээллэгийн эргэн төлөх хугацаанаас илүүгүй байна” гэж заасантай зөрчилдөхөөр байна. Энэхүү хуулийн заалтыг зөрчихөөс сэргийлэх, зээлийн эргэн төлөлтийн хугацаанд гадаад өрийн үйлчилгээг найдвартай биелүүлэх санхүүгийн ашигт ажиллагааг бий болгоход дэмжлэг үзүүлэх зорилгоор Нийслэлийн төсвөөс татаас олгох зайлшгүй шаардлагатай бөгөөд жилд дунджаар олгох татаасын хэмжээ 47.1 сая ам.доллар байх тооцоолол гарсан. Авто замын түгжрэлийг бууруулах зорилгоор нийслэлийн суурь зарлагад зарцуулагдах 420.0 тэрбум хүртэлх төгрөгийг 2032 он хүртэл тусгагдана гэж хүлээж байна.

Авто замын түгжрэлийг бууруулахад зарцуулагдах энэхүү хуваарилалтыг “Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төслийн эхлэлийн хөрөнгийн санхүүжилт болон төсөл ашиглалтад орсноор үйл ажиллагааг тогтвортой явуулахад Нийслэлээс жилд дор хаяж 47 сая ам.доллароос доошгүй хэмжээний татаас олгох, шаардлагатай тохиолдолд тээврийн төлөвлөж буй үнэ тарифыг төслийн санхүүгийн ашигт ажиллагаанд нийцүүлэх замаар нэмэгдүүлэх, Монголын талаас оруулах хөрөнгө оруулалтын зардлыг нийслэл бие даан шийдвэрлэх зэрэг асуудлуудыг Нийслэлийн зүгээс батлан даах зайлшгүй шаардлагатай.

1.3.2. Эрчим хүч, дэд бүтцийн боломж бололцоо:

Хөнгөн галт тэрэг ашиглалтад орсноор жилд ашиглагдах дундаж цахилгаан эрчим хүчний хэрэглээний чадал 140 мВт байхаар тооцоологдсон байна. Энэ нь Монгол Улсын Төвийн бүсийн эрчим хүчний системийн одоогийн хүчин чадалтай харьцуулбал 11 хувийг бүрдүүлж байна. Эрчим хүчний энэхүү хэрэглээг хангахад “Шинэ сэргэлтийн бодлого”-ын эрчим хүчний сэргэлтэд туссан Төвийн бүсийн эрчим хүчний систем дэх цахилгаан, дулааны станц барьж байгуулах чиглэлээр хэрэгжих төслүүдийн хэрэгжилт, санхүүжилтээс мөн шалтгаалах болно.

1.3.3. Санхүүжилт татан төвлөрүүлэхэд үүсэх бэрхшээл:

“Улаанбаатар шинэ бүтээн байгуулалт” ХХК нь 2022 оны 03 дугаар сарын 24-ний өдрийн 27 дугаар тогтоолоор байгуулах шийдвэр гарсан боловч байгууллагын регистрийн дугаар албажаагүй, гүйцэтгэх болон төлөөлөх удирдах зөвлөл 2022 оны 04 дүгээр сарын 15-ны байдлаар хараахан томилогдоогүй байна. Энэ нь Өрийн удирдлагын тухай хуулийн 34.2.1-д заасны дагуу баталгаа гаргуулагч нь сүүлийн гурван жил санхүүгийн тайлан тэнцлээр ашигтай ажилласан байх гэсэн шаардлагыг хангахгүй байна. Нөгөө талаас үйл ажиллагаа жигдрээгүй тус байгууллагын хувьд хөгжлийн томоохон төсөл, хөтөлбөр хэрэгжүүлэх үүрэг ноогдсоноор гадаадаас санхүүжилт татан төвлөрүүлэх, төслийн хувьд менежментийн зохистой удирдлагаар хангаж, хугацаанд нь ашиглалтад оруулахад тодорхой эрсдэлүүдийг үүсгэж болзошгүй юм.

**2. Тавантолгой дулааны цахилгаан станц төсөл**

**2.1. Төслийн ерөнхий мэдээлэл**

Засгийн газрын 2020 оны 175 дугаар тогтоолын 1 дэх хэсэгт заасны дагуу “Тавантолгой дулааны цахилгаан станц” ТӨХХК-ийн хувьцаа эзэмшигчдийн итгэмжлэгдсэн төлөөлөгчид 2020 оны 12 дугаар сарын 15-ны өдрийн Хувьцаа эзэмшигчдийн хурлын 6 дугаар тогтоолоор “Тавантолгой дулааны цахилгаан станц” ТӨХХК-ийн 30 хувийг “Эрдэнэс-тавантолгой” ХК-д эзэмшүүлэх асуудлаар шийдвэр гаргаж, компанийн дүрэмд өөрчлөлт оруулав. Ингэснээр тус компани Тавантолгой дулааны цахилгаан станц төсөлд хөрөнгө оруулалт хийх боломжтой болсон.

Тус станц нь Өмнөговь аймгийн Цогтцэцийсумын төвөөс зүүн урагш 5 км-ийн зайд 96 га газарт барихаар төлөвлөсөн. 450 МВт-ын Тавантолгой дулааны цахилгаан станц нь нийт 3 блокоос бүрдэх ба нэгж блокийн хүчин чадал 150 МВт байна. Техник, эдийн засгийн үндэслэлд тулгуурлан тооцоход станцын барилга угсралтын ажил эхэлснээс хойш 42 сарын хугацаанд бүрэн ашиглалтад орохоор байна. “Тавантолгой дулааны цахилгаан станц төсөл”-ийн барилга угсралтын ажлын гүйцэтгэгчийг сонгон шалгаруулах тендерийг 2021 оны 12 дугаар сарын 21-ний өдөр зарлаж, 2022 оны 03 дугаар сарын 31-ний өдөр нээсэн. Үнэлгээний хороо тендерийн үнэлгээ хийж байна.

**2.2. Шаардлагатай хөрөнгө оруулалтын хэмжээ.**

“Тавантолгой дулааны цахилгаан станц төсөл”-ийн нийт хөрөнгө оруулалт 808.2 сая ам.доллар байна. Нийт хөрөнгө оруулалтад зээл, хөрөнгө оруулалтын харьцаа 70:30 байх тохиолдолд зээлийн хүүг 8 хувиар тооцоход хөрөнгө оруулалтаа 10 жилийн хугацаанд нөхөх ба дотоод өгөөжийн хувь (IRR) 11 хувьтай гарсан нь эдийн засгийн өндөр үр ашиг бүхий төсөл гэдгийг илтгэж байна.

 **2.3. Төслийнсанхүүжилт ба Засгийн газрын өрийн баталгаа гаргах хэрэгцээ, шаардлага:**

“Тавантолгой дулааны цахилгаан станц төсөл”-ийн хувьд “Оюутолгой” ХК-тай 2022 оны 01 дүгээр сарын 26-ны өдөр эрчим хүч худалдах гэрээ байгуулсан бөгөөд үүнд жилд 1.3 тэрбум кВт.цаг эрчим хүч нийлүүлэхээр заасан. Энэ нь тус төсөлд хөрөнгө оруулагч татах нэгэн хөшүүрэг болж байгаа бөгөөд тус төслийн нийт төсөвт өртгийн 30 хувийг “Эрдэнэс Тавантолгой” ХХК санхүүжүүлэхээр байгууллагын төсөвт тусгасан бол үлдсэн 70 хувийг “Монгол Улсын Хөгжлийн банк”-ны урт хугацаат зээлээр санхүүжүүлэх төлөвлөгөөтэй байна. Энэхүү зээлийн эргэн төлөлтөд Засгийн газрын зүгээс өрийн баталгаа гаргах нь илүү урт хугацаатай, бага хүүтэй зээл олдох боломжийг бүрдүүлж, төслийг төлөвлөгөөт хугацаанд ашиглалтад оруулах үндэс болох юм.

**3. Дүгнэлт**

**3.1. Засгийн газрын өрийн тухай төсвийн тусгай шаардлагын тухай:**

Төсвийн тогтвортой байдлын тухай хуулийн 6.1.4-д заасны дагуу Засгийн газрын өрийн өнөөгийн үнэ цэнээр илэрхийлэгдэх хэмжээ, ДНБ-д харьцуулсан харьцаа 2021-2022 оны төсвийн жилүүдэд 70 хувиас, 2023 оны төсвийн жилд 65 хувиас, 2024 оны төсвийн жилээс эхлэн 60 хувиас тус тус хэтрүүлэхгүй байна гэж заасан.

“Тулгуурт байгууламж бүхий Улаанбаатар хөнгөн галт тэрэгний 1 дүгээр шугам”-ын төслийн бүтээн байгуулалтын ажилд шаардагдах 510.0 сая ам.доллар хүртэлх эх үүсвэр болон “Тавантолгой дулааны цахилгаан станц”-ын бүтээн байгуулалт төслийн 70 хувийн санхүүжилт болох 565.0 сая ам.долларын эх үүсвэрт Засгийн газрын өрийн баталгаа гаргах замаар дэмжих тохиолдолд Засгийн газрын өрийн үлдэгдэл (ӨҮЦ)-ийн ДНБ-д эзлэх харьцаа 2022 онд 60.7 хувьд хүрэх төсөөлөлтэй байна. Засгийн газрын өрийн тухай төсвийн тусгай шаардлагын төсөөлөл нь хуулиар тогтоосон өрийн хязгаарыг 2022 онд хангахаар төсөөлөгдөж байгаа хэдий ч удаах онуудын эдийн засгийн өсөлт, шинээр нэмж гаргахаар шийдвэрлэсэн Засгийн газрын өрийн баталгаа гаргах төслүүд, Монгол Улсын Хөгжлийн банкны дахин санхүүжилтийн эрсдэлүүд, валютын ханшийн тогтвортой байдал зэрэг хүчин зүйлсээс шалтгаалж Засгийн газрын өрийн үлдэгдэл (ӨҮЦ)-ийн ДНБ-д эзлэх харьцаа 2023-2024 онуудад зөрчигдөх эрсдэл үүсч болзошгүй байна /тус харьцаа 2024 оноос эхлэн огцом буурч 60 хувьд хүрч буурах хуулийн зохицуулалттай байна/.

САНГИЙН ЯАМ